Tarybos reglamentas (EB) Nr. 1863/95
1995 m. liepos 17 d.
iš dalies keičiantis Reglamentą (EEB) Nr. 1766/92 dėl bendro grūdų rinkos organizavimo ir Reglamentą (EB) Nr. 1868/94, nustatantį bulvių krakmolo gamybos kvotų sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 42 ir 43 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi Reglamento (EEB) 1766/92 [3] 8 straipsnyje yra numatyta kompensacijų sistema bulvių krakmolo gamybai skirtų bulvių augintojams; kadangi, siekiant išvengti perteklinės bulvių krakmolo gamybos, tokios kompensacijos turi būti mokamos tik už tą krakmolo gamybos įmonei bulvių augintojo pristatytą bulvių kiekį, kuris neviršija įmonės kvotos dydžio;
kadangi Reglamento (EB) Nr. 1868/94 [4] 2 straipsnyje valstybėms narėms yra nustatytos krakmolo gamybos kvotos 1995-1996, 1996-1997 ir 1997-1998 prekybos metams; kadangi Austrijos, Suomijos ir Švedijos įstojimas reikalauja paskirstyti kvotas šioms valstybėms narėms; kadangi bulvių krakmolo pramonės vystymasis šiose valstybėse narėse Reglamente (EB) Nr.1868/94 numatytu referenciniu laikotarpiu skyrėsi nuo kitų valstybių narių; kadangi dėl šios priežasties būtinas kvotų paskirstymas labiau reprezentatyviu laikotarpiu; kadangi kitoms valstybėms narėms taikomas kvotų paskirstymo pagrindas netinka Austrijai, Suomijai ir Švedijai, nes Reglamento (EEB) Nr. 1543/93 [5] 1 straipsnyje nurodytos priemokosjoms nebuvo mokamos; kadangi dėl to kvota turi būti paskirstyta atsižvelgiant į 1993 kalendoriniais metais kiekvienoje valstybėje narėje pagamintą krakmolo kiekį, už kurį buvo gauta nacionalinė pagalba;
kadangi reikia atsižvelgti į tai, kad Suomijai 1993 metai buvo mažiau reprezentatyvūs įprasto gamybos lygio atžvilgiu, palyginti su Austrija ir Švedija; kadangi Suomijai reikia skirti papildomą kvotą pagaminti produkcijai, kurios ji negalėjo pagaminti 1993 metais dėl prisiimto žemės atidėjimo įsipareigojimo;
kadangi dėl ypatingų sunkumų šiose trijose valstybėse narėse, susijusių su struktūriniais prisitaikymais, nepanaudotais gamybiniais pajėgumais ir iki kvotų sistemos įvedimo padarytomis investicijomis, pirmiau nurodyta kvota turi būti pakoreguota;
kadangi dėl klaidos Reglamento (EB) Nr.1868/94 6 straipsnio 1 ir 2 dalys viena kitai prieštarauja; kadangi dėl aiškumo minėtas straipsnis turi būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1766/92 8 straipsnis yra iš dalies keičiamas taip:
1) 2 dalis tampa 2 dalies a punktu;
2) 2 dalis papildoma šiuo punktu:
"b) Nepažeidžiant a punkto nuostatų, kompensacijos mokamos tik už bulvių kiekį, nurodytą bulvių augintojo ir bulvių krakmolo gamybos įmonės sutartyje, kuris neviršija tai įmonei suteiktos kvotos, kaip nurodyta Reglamento (EB) Nr. 1868/94 2 straipsnio 2 dalyje."
2 straipsnis
Reglamentas (EB) Nr. 1868/94 iš dalies keičiamas taip:
1) 2 straipsnyje:
a) 1 dalies lentelė pakeičiama tokia lentele:
"Danijai | 178460 tonų |
Vokietijai | 591717 tonų |
Ispanijai | 2000 tonų |
Prancūzijai | 281516 tonų |
Nyderlandams | 538307 tonų |
Austrijai | 49100 tonų |
Suomijai | 54750 tonų |
Švedijai | 63900 tonų |
| 1759750 tonų;" |
b) 2 dalis po antrosios įtraukos papildoma tokia pastraipa:
"Tačiau Austrijos, Suomijos ir Švedijos krakmolo gamybos įmonėms valstybė narė paskirsto 1 dalyje nurodytą kvotą 1995-1996, 1996-1997 ir 1997-1998 prekybos metams, atsižvelgdama į 1993 kalendoriniais metais minėtų įmonių pagamintą bulvių krakmolo kiekį, už kurį jos gavo nacionalinę pagalbą.";
2) 6 straipsnyje:
a) 1 dalyje žodžiai "Nepažeidžiant 5 straipsnio" išbraukiami;
b) 2 dalyje žodis "Nepažeidžiant" pakeičiamas žodžiu "Nepaisant".
3 straipsnis
Šis reglamentas įsigalioja po jo paskelbimo Europos Bendrijų oficialiajame leidinyje dienos.
Šis reglamentas taikomas nuo 1995 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1995 m. liepos 17 d.